Onsdag aften omkring klokken 22.00 gik en 75-årig dement mand fra sit hjem på plejehjemmet beliggende på Søparken i Frederikshavn. Det fik Nordjyllands Politi til at udsende en efterlysning efter manden kort efter midnat. Det oplyser vagtchef Jesper Sørensen. Nordjyllands Politi var til stede i Frederikshavn med patrujler og hundepatruljer for at lede efter den demente mand, ligesom politiet bad offentligheden om hjælp til at lede efter den 75-årige i haver og garager. Kort før klokken 01.00 natten til torsdag blev manden fundet i god behold af en af de patruljer, der deltog i eftersøgningen. Manden blev fundet til fods på Abildvej i Frederikshavn mellem 400 og 1000 meter fra plejehjemmet, hvor han bor. Den 75-årige er bragt hjem i god behold.

Referat:
En 75-årig dement mand fra Frederikshavn var natten til torsdag efterlyst efter at være gået fra sin bopæl. Manden er fundet i god behold.